Transformation Prayer Minsitry – toortsie.com
Etiket: Transformation Prayer Minsitry
Nou se kwaad is nie regtig nou se kwaad nie
Mei 11, 2017 Mei 11, 2017 ~ Toortsie	~ 10 Kommentaar
Ons het mos al baie keer gepraat daaroor hoeveel keer herinneringe van gebeure van lank gelede net skielik in jou brein inspring, uit die bloute en jy kan nie altyd dink wáár dit vandaan kom nie.
Die menslike brein is darem 'n wonderlike ding. Alles wat met jou gebeur, word gestoor. Jy mag dalk dink dat jy iets vergeet het, agter jou gesit het, maar die brein stoor dit, sodat, sou jy weer in 'n soortgelyke situasie kom, hy 'n verwysingsraamwerk het.
Iemand het jou dalk al kleintyd baie seer gemaak en jy was baie kwaad en het die persoon nie regtig heeltemal vergewe nie. Intussen het 'n paar amper soortgelyke dinge gebeur wat dieselfde gevoel by jou wakker gemaak het, ook dinge wat jy nie heeltemal vergewe het nie.
Al daardie gebeurtenisse en die emosie wat daarmee saamgegaan het, het jou brein iewers gestoor!
En vandag, heeltemal onskuldig, doen iemand dalk vir jou iets wat jou op een of ander duister manier dieselfde emosie laat ontlok, en jy is kwaad. Woedend. Woedend verby! En hierdie persoon is die skuim van die aarde.
Die waarheid is egter dat dit die woede en onvergifnis en baie dinge is wat bietjies-bietjies oor jare opgebou het en in 'n tydbom ontwikkel het en net gewag het vir die regte vlammetjie om dit heeltemal te laat ontplof!
Ek leer so baie uit Taste Life.
Die ding is, dis nodig om te gaan dink hoekom jy regtig so kwaad is. Want as jy eerlik daaroor begin dink sal jy dalk agterkom dat hierdie nou eintlik 'n kleinigheid is, maar dat daar 'n groot wolf met slagtande agter dit skuil en dis by daardie wolf wat jy moet uitkom.
Daardie ou wolf uit die verlede, want as jy by hom uitkom en dalk met jou meer volwasse perspektief daarna kyk; as jy daardie óú seer vir die Here gee en Hy Sy lig daarop laat skyn, kry jy Waarheid wat vir jou nuwe perspektief sal gee. Daardeur kan jy dan 'n reeks gebeure verwerk en sal jy sien dat die huidige situasie dalk nie naastenby so erg is soos jy gedink het nie.
Ek het dit vanjaar al 'n paar keer toegepas met verrassende en bevrydende gevolge. Ek kon saam met iemand tee drink met wie ek vir meer as 12 jaar vermy het en ons kon gesels soos van ouds. Die mooiste was dat ek goed en lekker gevoel het daarná met die besef: Die ou dinge het verby gegaan, die nuwes het gekom omdat Jesus my bevry het van 'n leuengedagte, 'n onvergewensgesindheid.
Mag God jou ook bevry van laste en bagasie wat jy al vir soveel jare met jou saamdra. Gee dit vir Hom, Hy wil jou só graag help!
Augustus 20, 2016 Augustus 20, 2016 ~ Toortsie	~ 14 Kommentaar
Maankind het 'n baie interessante bloginskrywing gemaak oor temas wat homself herhaal in jou lewe. Om die waarheid te sê, haar inskrywings is altyd interessant. Of ek en sy ooreenstem oor die gedagte van reïnkernasie, is nie nou ter sprake nie, ons het nog altyd mekaar se sienings gerespekteer. Ek het by haar gereageer en is bang ek neem haar hele blog oor, daarom hierdie inskrywing van my.
My hele lewe lank kom die gedagte telkemale in my kop op: "Ek is nie goed genoeg nie". Niemand het dit nog ooit vir my gesê nie, maar enige niksbedoelde opmerking kon dalk in my hart opgeneem word as nie goed genoeg nie. En dis nie 'n geval van selfgesentreerdheid nie.
As jongste kind het ek ook mos maar nie eintlik 'n sê gehad nie en wanneer ek my vreemde idees geopper het, is dit deur iemand geveto. Maar dit was okay, ek ís mos immers die jongste!
My broer was ook baie slimmer as ek en ook dit was regtig nie vir my 'n probleem nie, ek het presteer op my eie manier.
Tog, in ander situasies, sal die stemmetjie telkemale vir my sê, nie goed genoeg nie, en dit het al hoe erger geraak soos ek ouer word, terwyl ek regtig al so lank daarteen veg. Ek het kursusse gedoen sodat ek in my eie hart kredietwaardigheid kan hê. Ek het dit sielkundig benader, met myself gepraat, geraas, soveel so dat ek myself eintlik heeltemal oortuig het, ek is goed genoeg. Sonder dat mense dit besef, probeer hul my ook oortuig, goed genoeg, goed genoeg, goed genoeg … ja ja jaaaaaa!
Maar waar lê die fout?
Dit help nie ek doen alles in die wêreld om myself te oortuig nie, dit help nie ek doen my uiterste bes nie, dit help nie my oë sien dit en my ore hoor dit en my verstand word oortuig daarvan nie, maar my HART wonder nog daaroor nie.
Dís waar die gebedsberading inkom. ( Transformation Prayer Ministry) Daardeur kon ek die leuen sien wat ek glo. Die leuen is nie dat ek nie hard genoeg probeer nie, of wat ook al nie, die leuen wat as sewejarige in my kop sy vastrapplek gekry het, is dat ek glo ek nie goed genoeg is nie, en omdat ek nie goed genoeg is nie maak ander mense hul make, wat totale NONSENS is.
En God SELF kom wys my dat ek goed genoeg is, dat ek behoort, goed wat ek tog WEET, en omdat Hyself vir my dit wys en sê, hoe kan ek dit dan nie glo nie? En weet julle watter verligting is dit? Skielik kom ander goed ook reg, goed wat al vir 30 jaar massiewe probleme in my hart en lewe veroorsaak het, omdat ek dit nou die heel eerste keer in my Hart glo.
So dis my storie! Wat is joune? Watter leuen glo jý dalk jou lewe lank, iets wat jou vreugde op soveel gebiede steel, wat veroorsaak dat jy nie jou volle potensiaal bereik nie, wat maak dat jy dalk soveel harder moet probeer as wat nodig is? Kom by iemand uit wat jou kan help, hoor God se hart en sien hoe kosbaar jy vir Hom is.